CELEX: 62010TN0111
Language: lv
Date: 2010-03-03 00:00:00
Title: Lieta T-111/10: Prasība, kas celta 2010. gada 3. martā — Portugāle/Komisija

1.5.2010   
            
            
               LV
            
            
               Eiropas Savienības Oficiālais Vēstnesis
            
            
               C 113/72
            
         Prasība, kas celta 2010. gada 3. martā — Portugāle/Komisija
   (Lieta T-111/10)
   2010/C 113/106
   Tiesvedības valoda — portugāļu
   
      Lietas dalībnieki
   
   
      Prasītāja: Portugāles Republika (pārstāvji — N. Mimoso Ruiz un P. Moura Pinheiro, advokāti, un L. Inez Fernandes, pārstāvis)
   
      Atbildētāja: Eiropas Komisija
   
      Prasītājas prasījumi:
   
   2010. gada 3. martā Portugāles Republika cēla prasību pret Komisiju saskaņā ar Līguma par Eiropas Savienības darbību 263. pantu, lūdzot atcelt Eiropas Komisijas 2009. gada 21. decembra Lēmumu C(2009) 10624, ar kuru samazināts Eiropas Reģionālās attīstības fonda atbalsts operacionālajai programmai “Ekonomiskās struktūras modernizācija” CCI: 1994 PT 16 1 PO 004 (ex-FEDER Nr. 94.12.09.004) daļā par Fundo de Investimento Imobiliário Fechado Turístico [Tūrisma nekustamā īpašuma slēgtais fonds] (FIIT) finansēšanu.
   
      Pamati un galvenie argumenti
   
   Nekustamā īpašuma investīciju fonds, ko iestādes nodibināja pēc tam, kad Eiropas Komisija bija apstiprinājusi Kopienu atbalsta programmu (KAP II) investīcijām Mērķī Nr. 1 iekļauto reģionu struktūrfondos periodā no 1994. gada 1. janvāra līdz 1999. gada 31. decembrim, ir piemērots Eiropas Reģionālā attīstības fonda (EFAF) uzdevumu īstenošanai.
   Regulā (EEK) Nr. 4254/88, kurā ir izdarīti grozījumi ar Regulu (EEK) Nr. 2083/93, ar kuru tiek apstiprināti Regulas (EEK) Nr. 2052/88 piemērošanas noteikumi saistībā ar ERAF darbības jomu (1), ir paredzēts, ka šis fonds veicina reģionu endogēnā potenciāla attīstību, veicot pasākumus, kas atvieglo mazo un vidējo uzņēmumu piekļuvi kapitāla tirgum. Tāpat kā nodrošinājuma sniegšana un kapitāldaļu iegāde, kas Regulā (EEK) Nr. 2083/93 ir minētas tikai piemēra veidā, nekustamā īpašuma fonds ir tāds finanšu mehānisms, kas ļauj veicināt un attīstīt mazu un vidēju uzņēmumu darbību.
   
      FIIT darbības mērķis it īpaši ir finansēt mazus un vidējus uzņēmumus, kas darbojas tūrisma nozarē Portugālē un kuriem parasti ir lieli aktīvi nekustamo īpašumu veidā, bet kuriem ir grūti piekļūt tirgū pieejamajiem finansēšanas avotiem.
   
      FIIT darbība attiecīgajā periodā ir veicinājusi Portugāles tūrisma piedāvājuma attīstības un modernizācijas atbalstu, iegādājoties tūrismam paredzētas ēkas un tās vēlāk iznomājot maziem un vidējiem uzņēmumiem.
   
      FIIT darbība pilnībā atbilst Eiropas Komisijas Lēmumam C(94) 464, ar kuru KAP II jomā apstiprināta operacionālā programma “Ekonomiskās struktūras modernizācija” un 4. apakšprogramma “Tūrisms un kultūras mantojums”. Minētajā lēmumā tika paredzēta tūrisma ieguldījumu fonda izveidošana, kura prioritārās darbības jomas ietvēra tostarp finanšu sanāciju un viesnīcu ēku modernizāciju un pārveidošanu.
   Eiropas Komisija nav pienācīgi nodrošinājusi tiesības uz aizstāvību, jo tā jautājumam par to, ka nebija pierādīts, ka FIIT atbalstītajiem mazajiem un vidējiem uzņēmumiem tirgū nebija pietiekama finansējuma, pievērsās tikai apstrīdētajā lēmumā un tāpēc, ka tā kritizēja valsts iestādes, ka tās neesot pietiekami analizējušas minēto uzņēmumu saimniecisko dzīvotspēju, bet tikai refinansējušas to pasīvus.
   Apstrīdētajā lēmumā ir pārkāpts tiesiskās paļāvības princips, uzskatot, ka FIIT projekts neatbilda ERAF līdzfinansējuma prasībām, ņemot vērā, ka programmas īstenošanas gaitā Eiropas Komisija rīkojās tādā veidā, ka radīja Portugāles iestādēm stingru un leģitīmu pārliecību, ka par FIIT finansējumu nebūs šaubu, vēl jo vairāk tāpēc, ka attiecīgajā laikā spēkā esošie Kopienu tiesību akti, par kuru atbilstību nebija nekādu šaubu, neļāva konstatēt acīmredzamu kļūdu vērtējumā saistībā ar šī finanšu instrumenta likumību.
   
      (1)  Padomes 1993. gada 20. jūnija Regula (EEK) Nr. 2083/93, ar kuru tiek grozīta Regula (EEK) Nr. 4254/88, ar ko apstiprināti Regulas (EEK) Nr. 2052/88 piemērošanas noteikumi saistībā ar ERAF [OV L 193, 31.07.1993. 34.–38. lpp., (ES, DA, DE, EL, EN, FR, IT, NL, PT)].